שר הביטחון אביגדור ליברמן, שהתפטר בשבוע שעבר מתפקידו, דחה הבוקר (ראשון) את הטענות כי פרישתו פגעה בביטחון המדינה ותקף את האפשרות למנות את נפתלי בנט במקומו.

"עצם העובדה שאנשים מדברים על מהלכים סודיים בתקשורת היא חמורה", הוא אמר בראיון לגלי צה"ל והוסיף כי "אין להתפטרות שלי שום קשר , זה ספין וניסיון לברוח מאחריות".

על עבודתו במערכת הביטחון אמר כי "הייתה לי השפעה על מגוון נושאים במערכת הביטחון במהלך הכהונה שלי, הקמת מערך טילים נרחב ועוד עניינים שאולי אפשר יהיה לספר עליהם עוד חמישים שנה". בנוגע לדרישת יו"ר הבית היהודי לקבל את תפקידו אמר כי "הדבר הטוב היחיד במינויו לשר הביטחון זה שהוא יעזוב את מערכת החינוך ואפשר יהיה להציל אותה".

השר לביטחון הפנים גלעד ארדן, שהתראיין גם הוא לגלי צה"ל, תקף את שר הביטחון הפורש וטען כי הוא "לא הציג תכניות חלופיות לבעיית עזה בישיבות הקבינט. רק בשבועות האחרונים הוא התחיל לדבר על התנגדות. הסיבה להתפטרותו פוליטית. לא אדבר על עניינים סודיים שעלו או לא עלו בקבינט".